Elçin Mirzəbəyli

Elçin Əbdülrəhim oğlu Mirzəbəyli () — Azərbaycan siyasətçisi, deputatı və jurnalisti. O, Azərbaycan Milli Məclisinin VII çağırış deputatı və Azərbaycanın əməkdar jurnalistidir.

O, 2024-cü ilədək "Xalq Cəbhəsi" qəzetinin baş redaktoru olub.Elçin Mirzəbəylinin yerinə yeni baş redaktor təyin olunub

 Erkən illəri 
12 avqust 1967-ci ildə Lənkəran şəhərində doğulub.

Azərbaycan Dövlət Mədəniyyət və İncəsənət Universitetini və Rusiya Dövlət Səhnə Sənətləri İnstitutunu (Sankt-Peterburq Teatr, Musiqi və Kinematoqrafiya İnstitutu) bitirib.

 Əmək fəaliyyəti 
Azərbaycan Dövlət Mədəniyyət və İncəsənət Universitetində, Azərbaycan Mədəniyyət Nazirliyində müxtəlif vəzifələrdə çalışıb.

"Sevil" kinoteatrının direktoru, "Sara" TV-nin "Xəbər" departamenti direktorunun müavini və redaktoru, "Üç nöqtə" qəzetinin redaktoru olub. 2015–2017-ci illərdə Lider Televiziyasında "Geosiyasət" proqramının müəllifi və aparıcısı, 2017–2019-cu illərdə Xəzər TV-də gündəlik "Xəzər Aktual" proqramının aparıcısı olub. Azərbaycan Dövlət Televiziyasında (AzTV), "Space", "Sara" telekanalında müəllif proqramları ilə çıxış edib. Məhəmməd Füzulinin 500 illiyinə həsr olunmuş filmin rejissoru, Bəxtiyar Vahabzadə, Rüstəm Behrudi və digər görkəmli şəxslər haqqında çəkilmiş filmlərin müəllifi və rejissorudur.

Naxçıvan Dövlət Musiqili Dram Teatrında Nəriman Nərimanovun "Nadir şah" dramına quruluş verib. Quruluşçu rejissoru olduğu "Nadir şah" dramı paytaxt Bakıda və Azərbaycanın müxtəlif bəlgələrində, eləcə də Türkiyədə, İranda uğurla nümayiş etdirilib. Mədəniyyət Nazirliyində çalışdığı dövrlərdə bir çox dövlət tədbirlərinin ssenari müəllifi, rejissoru və redaktoru olub. Milli Azadlıq Hərəkatının marşı olan, hal-hazırda Azərbaycan Silahlı Qüvvələrində ifa olunan, orta ümumtəhsil müəssisələrində tədris edilən "Azadlıq" marşının müəllifidir. Şeirlərinə Abbas Əhməd, Xanım İsmayılqızı, Nailə Mirməmmədli, Hikmət Mirməmmədli, Hatəm Nəbioğlu və digər tanınmış musiqiçi və bəstəkarlar tərəfindən mahnılar bəstələnib. Bu mahnıların arasında Abbas Əhmədin ifa etdiyi "Ürəyim yanar" mahnısı daha çox populyarlıq qazanıb. Şeirləri, esseləri və publisistik məqalələri Azərbaycan, Türkiyə, İtaliya, Özbəkistan və Rusiyada nəşr olunub. 2006–2024-cü illərdə "Xalq Cəbhəsi" qəzetinin və eyniadlı saytın, 2010–2018-ci illərdə Azərbaycan və italyan dillərində yayımlanan "Via della Seta" (İpək yolu) jurnalının baş redaktoru olub. Azərbaycan Mətbuat Şurası İdarə Heyətinin, Azərbaycan Yazıçılar Birliyi İdarə Heyətinin üzvüdür.

2017–2024-cü illərdə Bakı Natiqlik Məktəbi İctimai Birliyinin sədri olub.

 Siyasi fəaliyyəti 
2003-cü ildə Azərbaycan Respublikası prezidentliyə namizəd Qüdrət Həsənquliyevin Azərbaycan Respublikası Mərkəzi Seçki Komissiyasında məşvərətçi səs hüquqlu üzvü olmuşdur "E. Ə. Mirzəbəylinin prezidentliyə namizəd Q. M. Həsənquliyevin Mərkəzi Seçki Komissiyasında məşvərətçi səs hüquqlu üzvü kimi təsdiq edilməsi haqqında" Azərbaycan Respublikası Mərkəzi Seçki Komissiyasının 15 avqust 2003-cü il tarixli, 24/177 nömrəli Qərarı.  .

2008-ci ildə Azərbaycan Respublikası Prezidentinin seçkilərində Bütöv Azərbaycan Xalq Cəbhəsi Partiyasının Azərbaycan Respublikası Mərkəzi Seçki Komissiyasında səlahiyyətli nümayəndələrindən biri olmuşdur "Azərbaycan Respublikasının Prezidenti seçkilərində bəzi partiyaların səlahiyyətli nümayəndələri və maliyyə məsələləri üzrə səlahiyyətli nümayəndələri barədə" Azərbaycan Respublikası Mərkəzi Seçki Komissiyasının 12 avqust 2008-ci il tarixli, 11/52 nömrəli Qərarı.  .

2004–2013-cü illərdə Bütöv Azərbaycan Xalq Cəbhəsi Partiyası sədrinin beynəlxalq məsələlər üzrə müavini, 30 aprel 2018 – 16 mart 2024-cü illərdə Bütöv Azərbaycan Xalq Cəbhəsi Partiyası sədrinin ictimai-siyasi məsələlər üzrə müavini vəzifələrində çalışıb. 16 mart 2024-cü ildə keçirilən qurultayda partiyanın adı dəyişdirilib və Ədalət, Hüquq, Demokratiya (ƏHD) Partiyası adlandırılıb. O, həmin vaxtdan ƏHD Partiyası sədrinin ictimai-siyasi məsələlər üzrə müavini olub. Bu vəzifədən 29 sentyabr 2025-ci ildə azad edilib. O, 2025-ci ilin oktyabrın 13-də "müstəqil siyasi analitika ilə məşğul olmaq istədiyi" əsas gətirilərək ƏHD Partiyası sıralarından xaric edilib. Elçin Mirzəbəyli mediaya açıqlamasında qərardan xəbərsiz olduğunu, bu barədə mətbuatdan məlumat aldığını bildirib.

 Parlamentdə 
2024-cü il növbədənkənar parlament seçkilərində 90 saylı Ağsu Seçki Dairəsinə ƏHD Partiyasının üzvü kimi seçkiyə qatılıb. Qələbə qazanaraq Azərbaycan Respublikasının Milli Məclisinin VII çağırış deputatı seçilib.

Milli Məclisin Elm və təhsil komitəsi, Beynəlxalq münasibətlər və parlamentlərarası əlaqələr komitəsinin üzvüdür.

2024-cü il oktyabrın 8-də Azərbaycan — Ekvador parlamentlərarası əlaqələr üzrə işçi qrupunun rəhbəri seçilib.

Elçin Mirzəbəyli həm də Azərbaycan-Belarus, Azərbaycan-Bosniya və Herseqovina, Azərbaycan-İtaliya, Azərbaycan-Latviya, Azərbaycan-Lüksemburq, Azərbaycan-Norveç, Azərbaycan-Rusiya, Azərbaycan-Serbiya, Azərbaycan-Slovakiya parlamentlerarası əlaqələr üzrə işçi quruplarının üzvüdür.

 Kitabları 
 "Bir gecənin tənhalığı" şeir kitabı.
 "İtirilmiş vaxtın adamı" şeir kitabı.
 "Poz bu sükutu" şeir kitabı.
 "Sevgi məktubları" şeir kitabı
 "Anamın duası" şeir kitabı

 Filmoqrafiya 
 "Vicdan haqqı" — şeirlərindən istifadə olunub.

 Mükafatları 
 21.07.2010 —  "Tərəqqi" medalı "Azərbaycan Respublikasının mətbuat işçilərinin "Tərəqqi" medalı ilə təltif edilməsi haqqında" Azərbaycan Respublikası Prezidentinin 21 iyul 2010-cu il tarixli 1037 nömrəli Sərəncamı. e-qanun.az  .
 2013-cü ildə Beynəlxalq Türk Mədəniyyəti Təşkilatı TÜRKSOY-un Basın Onur Ödülünə (Mətbuat Şərəf Mükafatı) layiq görülüb.
 2013-cü il iyulun 22-də Ali Media Mükafatı ilə təltif olunub. 
 Azərbaycan Respublikasının Prezidentinin 2019-cu il 25 iyul tarixli sərəncamı ilə "Azərbaycan Xalq Cümhuriyyətinin 100 illiyi (1918-2018)" yubiley medalı ilə təltif olunub
 22 iyul 2020 —  Azərbaycan Respublikasının əməkdar jurnalisti
 22 iyul 2025 — "Azərbaycan milli mətbuatının 150 illiyi (1875–2025)" yubiley medalı

 İstinadlar 

Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycan jurnalistləri
Kateqoriya:Azərbaycan Mətbuat Şurası İdarə Heyətinin üzvləri
Kateqoriya:Azərbaycan Yazıçılar Birliyinin üzvləri
Kateqoriya:Ədalət, Hüquq, Demokratiya Partiyasının katibləri
Kateqoriya:Vikipediyanı redaktə edən ensiklopedik şəxslər